KFC-saak: Beskuldigde glo aangerand en besteel | Maroela Media
Een van die vyf mans in die sogenaamde KFC-saak het Dinsdag in die Pretoria Noord-landdroshof gesê dat hy aangerand en beroof word in die Kgosi Mampuru-gevangenis.
Marius Harding (23) en die ander vier mans word daarvan beskuldig dat hulle Jacob Sono en sy vrou, Dudu, op 2 Augustus by die KFC-deurrybaan in Montana, Pretoria, aangerand het. Harding is die enigste verdagte wat nog nie op borgtog vrygelaat is nie.
Nols Nolte, Harding se regsverteenwoordiger, het vir landdros Thabo Ramahanelo gesê sy kliënt is aangerand in die tronk en van sy besittings is van hom gesteel.
“Hy het die saak probeer aanmeld, maar hulle wil hom glad nie bystaan nie. Hy wil na ŉ enkelsel verskuif word,” het Nolte gesê.
Nolte het bevestig hy tref tans reëlings rakende ŉ borgtogaansoek vir Harding nadat hy dit vroeër laat vaar het.
Ockert Muller (20) is kort ná die voorval borgtog toegestaan en landdros Motlhoki Rapulana het sy borgtog van R5 000 verleng. Drie van die beskuldigdes wat aanvanklik op 30 Augustus borgtog geweier is, het teen landdros Rapulana se beslissing geappelleer. Die Pretoria-hooggeregshof het die appèlaansoek aangehoor en borgtog van R5 000 aan Nel, Schultz en Van Rooyen toegestaan.
Die saak is tot 27 November uitgestel.
wel dan moet hy n saak maak teen oor die pesoone wat nie n saak wil oop gemaak het